**Ari-Pekka Untamo Selin** (s. 17. toukokuuta 1963 Pori) on suomalainen jääkiekkovalmentaja ja entinen pelaaja.

Ura
---

### Pelaajana

Selin ei noussut urallaan kertaakaan pelaajana jääkiekon SM-liigaan. Hän pelasi Ässien juniorijoukkueissa aina edustusjoukkueen kynnykselle, mutta ei mahtunut liigajoukkueen kokoonpanoon. Vuonna 1984 Selin siirtyi I-divisioonaan Peliittoihin, jossa hän pelasi kaksi kautta, minkä jälkeen hän siirtyi vuodeksi Ruotsin toiseksi korkeimmalle sarjatasolle Kiirunaan. Suomeen palattuaan Selinin uusi seura oli SaPKo, jossa hän pelasi sekä I- että II-divisioonaa. Pelaajauransa Selin lopetti keväällä 1992.

### Valmentajana

Lopetettuaan pelaajauransa Selin siirtyi valmennustehtäviin SaPKon kakkosvalmentajaksi. Vuodet 1993–1995 Selin toimi SaPKon A-juniorijoukkueessa päävalmentajana ja vuodet 1995–1999 SaPKon edustusjoukkueessa. Savonlinnan aikanaan Selin suoritti myös Jääkiekkoliiton ammattivalmentajakurssin. Syksyllä 1999 hän aloitti SM-liigan Ilveksen kakkosvalmentajana Heikki Mälkiän apulaisena. Kaudeksi 2001–2002 Selin nostettiin Ilveksen päävalmentajaksi.  Hän valmensi Ilvestä hieman runsaan vuoden, sillä hän sai potkut lokakuussa 2002 kesken kauden 2002–2003 Ilveksen huonon menestyksen vuoksi .

Vuonna 2003 Selin palasi SaPKon päävalmentajaksi Suomi-sarjaan. Vuonna 2005 hänet palkattiin Saimaan Pallon valmentajaksi Ilveksestä tutun Heikki Mälkiän apulaiseksi. Kesken kauden 2007–2008 Selinistä tuli SaiPan päävalmentaja Mälkiän jätettyä tehtävänsä. Selin jatkoi työssä kevääseen 2012 asti. 

Keväällä 2012 Selin vahvisti kahden vuoden sopimuksen Hämeenlinnan Pallokerhon kanssa. Selin valmensi HPK:ta lopulta vain yhden kauden, sillä hän siirtyi kesällä 2013 valmentamaan KHL-joukkue Barys Astanaa.

MTV3 uutisoi 30. tammikuuta 2015, että TPS on tehnyt Selinin kanssa 2+1 mallisen sopimuksen. Selin jätti TPS:n kauden 2016–2017 päätteeksi. Helsingin IFK ilmoitti 8. elokuuta 2017 tehneensä kaksivuotisen sopimuksen Selinin kanssa. HIFK irtisanoi Selinin sopimuksen tammikuussa 2019.*lähde?*

Liigakaudesta 2019–2020 kauteen 2021–2022 (23. marraskuuta 2021 asti) Selin valmensi Porin Ässiä.

Selin oli maajoukkueen apuvalmentaja, kun Suomi voitti kultaa talviolympialaisissa 2022 ja Jääkiekon maailmanmestaruuskilpailuissa 2022.

Lähteet
-------

1. ↑
2. ↑  Elite Prospects - Ari-Pekka Selin Team Staff Profile *eliteprospects.com*. Viitattu 10.5.2019.
3. 1 2  Sala, Ville: Selin ja Pajuoja – "tuntemattomuudesta" parrasvaloihin? *jatkoaika.fi*.  3.8.2001. Jatkoaika. Viitattu 23.3.2008.
4. ↑  Ilveksen valmentajat saivat potkut *mtv3.fi*.  20.10.2002. Viitattu 24.3.2008.
5. ↑  Palomäki jatkaa SaiPassa, Selin ja Myllys valmennusrinkiin, Pekkala lopettaa *jatkoaika.fi*.  11.3.2005. Jatkoaika. Viitattu 24.3.2008.
6. ↑  Ari-Pekka Selin on SaiPan ensi kauden päävalmentaja *jatkoaika.fi*.  25.1.2008. Jatkoaika. Viitattu 24.3.2008.
7. ↑  Selin jättää HPK:n ja siirtyy Barys Astanaan  4.6.2013. Jatkoaika.com. Viitattu 4.6.2013.
8. ↑  MTV3 uutinen aiheesta *mtv.fi*.  Arkistoitu 3.4.2018.
9. ↑  Tiedote: Ari-Pekka Selin IFK:n päävalmentajaksi *HIFK*.  Arkistoitu 15.6.2017. Viitattu 2.6.2017.
10. ↑  Ari-Pekka Selinille potkut – Karri Kivi on Ässien uusi päävalmentaja *yle.fi*.
11. ↑  Laiho, Harri: Kansallissankariksi julistettu Jukka Jalonen odotti soittoa presidentiltä – "Olen vain tavallinen suomalainen mies" *Ilta-Sanomat*.  20.2.2022. Viitattu 27.5.2022.